google/wiki40b huggingface dataset:
Valdis Dombrovskis

Valdis Dombrovskis (sündinud 5. augustil 1971 Riias) on Läti poliitik, alates 2014. aastast Euroopa Komisjoni volinik. Ta oli 12. märtsist 2009 kuni 22. jaanuarini 2014 Läti peaminister.
Dombrovskis on poola ja eesti päritolu.
Ta lõpetas 1995 Riia Tehnikaülikooli majandusteaduskonna bakalaureusekraadiga ja 1996 Läti Ülikooli füüsikamagistri kraadiga. 1995–1996 töötas ta Saksamaal Mainzi ülikooli füüsikainstituudis, 1997 Läti Ülikooli tahke keha füüsika instituudis ja 1998 USA-s Marylandi ülikoolis assistendina.
Alates 2002 on Valdis Dombrovskis konservatiivse partei Uus Aeg (Jaunais Laiks) volikogu liige. 2002 valiti ta Seimi liikmeks. 2002–2004 oli ta Läti rahandusminister. 2003–2004 oli ta Euroopa Liidu Nõukogu vaatlejaliige.
Aastast 2004 kuni peaministriks saamiseni oli ta Euroopa Parlamendi liige. Seal kuulus ta kolme komisjoni: eelarvekomisjoni, Aafrika, Kariibi ja Vaikse ookeani maade ning Euroopa Liidu ühise parlamentaarse assamblee delegatsiooni ning Euroopa ja Ladina-Ameerika parlamentaarse assamblee delegatsiooni. Lisaks kuulus ta asendusliikmena nelja komisjoni: majandus- ja rahanduskomisjoni, revisjonikomisjoni, Euroopa Liidu ning Kasahstani, Kõrgõzstani ja Usbekistani parlamentaarse koostöö komisjoni ning Tadžikistani-, Türkmenistani- ja Mongoolia-suhete komisjoni. Dombrovskis oli üks 6 europarlamendi liikmest, kes osalesid Euroopa Liidu vaatlusmissioonil 2007. aasta Togo parlamendivalimistel.
2005. aasta detsembris soovitas ta hulga meetmeid, millega europarlament vähendaks halduskulusid 7,5 miljoni euro võrra aastas. Üks tema ettepanekutest oli järgmine: mitte väljastada vastuvõetud dokumente automaatselt kõigile europarlamendi liikmetele ja töötajatele, vaid ainult nendele, kes vastava avalduse esitavad. Selle algatuse tulemusena hakkas bürokraatiaaparaat igal nädalal 2,5 miljonit lehte vähem kulutama. Selle algatuse tõttu tunnistati Dombrovskis Lätis 2005. aasta lätlaseks.
Pärast Ivars Godmanise tagasiastumist tegi president Valdis Zatlers 26. veebruaril Valdis Dombrovskisele ettepaneku moodustada uus valitsus. 12. märtsil 2009 kinnitas Seim ametisse viie partei koalitsioonivalitsuse. 
2010. aasta parlamendivalimiste järel moodustas ta teise valitsuse, kuhu lisaks valmisliidule Ühtsus (Vienotība) kuulus Roheliste ja Talurahva Liit. Dombrovskis täitis valitsuses ka regionaalarengu ja kohalike omavalitsuste ministri ülesandeid.
Pärast 2011. aasta parlamendivalimisi moodustas ta kolmanda valitsuse, kuhu lisaks Ühtsusele kuuluvad Zatlersi Reformipartei ja Rahvuslik Liit Kõik Läti Eest! – Isamaale ja Vabadusele / LNNK.
2014. aasta juunist novembrini oli ta Euroopa Parlamendi liige ja asus seejärel Jean-Claude Junckeri komsijonis Euroopa Komisjoni majandus-, rahandus- ja eurovoliniku ametikohale. Ühtlasi on ta Euroopa Komisjoni asepresident.
Sotsiaalse mõju hindamine

Sotsiaalse mõju hindamine (inglise social impact assessment, lühendatult SIA) on strateegiadokumentides ja projektides kavandatavate tegevuste positiivse ja negatiivse mõju analüüsimine inimese tervise, elukvaliteedi ja tööhõive seisukohast, mõju seire ja maandamine. Selle esmane eesmärk on kaasa aidata jätkusuutliku ja õiglase keskkonna loomisele.
Katrin Kumpan

Katrin Kumpan (aastatel 1970–1986 Katrin Sang; sündinud 4. juulil 1947 Pärnus) on eesti endine näitleja ja kultuuritöötaja.
Ta lõpetas 1965. aastal Pärnu 2. Keskkooli ja 1972. aastal Tallinna Riikliku Konservatooriumi lavakunstikateedri.
Pärast keskkooli lõpetamist töötas ta aastatel 1965–1967 Kihnus kooliõpetajana. Pärast kõrgkooli lõpetamist töötas ta aastatel 1972–1992 teatris Estonia.
Ta on juhendanud aastast 1979 Kihnu folklooriansamblit ja pärast teatris töötamist on olnud Kihnu rahvamaja juhataja.

Isiklikku

Aastatel 1970–1986 oli abielus luuletaja ja kirjandusteadlase Joel Sangaga.
Ronald Koeman

Klubikarjäär

1992. aasta Euroopa karika finaalis tõi ta lisaajal löödud karistuslöögiga Barcelonale võidu Sampdoria üle.
1993–94 Meistrite Liiga hooajal oli Koeman turniiri suurim väravakütt.

Koondisekarjäär

1988. aastal aitas Koeman Hollandi jalgpallikoondisel võita Euroopa meistrivõistlused.

Treenerikarjäär

Peatreenerina on ta juhendanud selliseid klubisid nagu Vitesse, Ajax, Benfica, PSV, Valencia, AZ, Feyenoord, Southampton ja Everton.
Alates 2018. aastast on ta Hollandi jalgpallikoondise peatreener.
Kivi tänav (Tallinn)

Kivi tänav on tänav Tallinnas Nõmme linnaosas Rahumäe asumis.
Tänav sai nime 1926.
Indoiraani laenud eesti keeles

Indoiraani laenud on indoiraani algkeelest eesti keelde jõudnud laentüved, mida on kokku 20–39. Mõned neist laenudest võivad samas olla ka veidi hilisemast, algiraani keelekujust. Indoiraani laentüved on seotud peamiselt põllumajanduse ja loomakasvatusega. Indoiraani laentüved on nt abi, iha, keder, marrask, paras, põrsas, sada, sarv, udar, varss, vasar. Laentüved, mis võivad olla ka algiraani laenud, on ahne, era-, maks-(ma), soe, sündi-(ma), tõug (suvivili).
Küla

Külad Eestis

Eesti territooriumi haldusjaotuse seaduse kohaselt on küla siiski mitte asula, vaid vallasisene territoriaalüksus. Küladel pole küll otseselt autonoomiat, kuid kohaliku omavalitsuse korralduse seaduse paragrahv 58 lubab külaelanikel valida külavanema. Külavanema statuudi võib kehtestada vallavolikogu.
2011. aasta rahvaloenduse andmeil oli Eestis 4438 küla. Enamikus neist elas alla 100 inimese. Üle 1000 püsielanikuga külasid oli 12 ja 100–999 püsielanikuga 645. Suurima rahvaarvuga küladest asusid 6 Tallinna lähistel, 2 Tartu ja 2 Pärnu lähedal. Kõik need külad olid suuremad kui Eesti väikseimad linnad – näiteks oli Mõisakülas 825 ja Kallastel 852 elanikku.

Hüljatud külad

Eri põhjustel (linnastumine, epideemiad, sõjad, näljahädad, keskkonnakatastroofid jms) tekib kõikjal maailmas külasid, kus pole ühtki elanikku. Aja jooksul võidakse mahajäetud külad uuesti asustada. 
Eestis oli 2012. aasta alguses statistikaameti andmeil 102 hüljatud küla.
Merisiga

Heraldikas

Merisiga on väga haruldane tavaskujund, kuna teda keskajal Euroopas ei esinenud. Merisiga võib vapikirjeldustes tähendada ka delfiini või okassiga. 
Elsassi perekonna Merswin (kirjutatud ka Morschwein, Mörswin, Meerschwein, Delphinus jms) vapil on kujutatud püstitõusnud merisiga punase äärisega kuldsel kilbil.
Soda Effect

Soda Effect on 2005. aastal asutatud Tartu eksperimentaal/indie/grunge-ansambel. Algul tegutses ansambel kolmekesi ja 2005. aasta sügisel salvestati selles koosseisus ka esimene album "Goodbye Fantasy". Loos "Embrace the Enlightened One" mängib külalisena suupilli Margus Anderson, kes astus üles ka mõnel live-esinemisel. 2006. aasta veebruaris liitus teine kitarrist Runn, kes osales ka "Goodbye Fantasy" väljaandmisel ja esitluskontsertidel. 6. juulil 2006 astus Soda Effect üles Raadio 2 saates "R2 Live".
Arnold Ravel

Arnold Ravel (6. august 1925 – 28. juuli 2009) oli eesti tõlkija ja toimetaja. Tema töö tulemusel on eesti keeles kättesaadavad kümned rootsi kirjanduse tippteosed.
Ravel omandas metsandushariduse Tihemetsa tehnikumis ja asus hiljem õppima Tartu Riiklikusse Ülikooli, kus omandas eesti filoloogi kutse.
Aastatel 1954–2000 töötas ta Eesti Riiklikus Kirjastuses ja hiljem selle baasil asutatud kirjastuses Eesti Raamat toimetajana, tehes paralleelselt tõlketööd. Kokku tõlkis ta 46 aasta kestel vene ja rootsi keelest umbes 40 raamatut.
Toimetajana oli tema esimeseks tööks taani kirjaniku Martin Andersen Nexø romaani "Vallutaja Pelle" tõlke redigeerimine. Raamat ilmus eesti keeles 1954. aastal. Hiljem toimetas Ravel näiteks raamatusarjades "Nobeli laureaadid" ja "Põhjamaade romaan" ilmunud Skandinaavia autorite teoseid.
Tõlkijana oli tema esimene suurem töö Arnold Alšvangi biograafilise uurimuse "Beethoven" eestindamine. Raamat ilmus eesti keeles 1957. aastal. Ta on tõlkinud eesti keelde järgmiste nimekate rootsi autorite teoseid: Kerstin Ekman, Lennart Frick, Artur Lundkvist, Vilhelm Moberg, Pär Lagerkvist, August Strindberg, Hjalmar Söderberg, jpt. Raveli viimaseks trükis ilmunud tõlkeks jäi 2004. aastal ilmunud Carl Jonas Love Almqvisti teos "Sobib küll".
1970. aastast oli Arnold Ravel Eesti Kirjanike Liidu liige.
Arnold Ravel maeti 8. augustil 2009 Metsakalmistule.
Gaaslahenduslamp

Gaaslahenduslamp ehk lahenduslamp on lamp, milles elektrienergia muundub nähtavaks valguseks gaaslahenduses (nt ksenoonlambis, naatriumlambis) või selle lahenduse vahendusel (luminofoorlambis).
Elektrilahendus (huumlahenduse või kaarlahenduse kujul) tekib metalliauru ja väärisgaasi sisaldavas klaaskolvis, kui  lambi  elektroodidele rakendada piisavalt kõrge elektripinge. Elektrilahenduses muundub osa  elektrivälja energiast valguseks protsessides, milles  toimub pidev aatomite (või molekulide) ioniseerimine ja rekombineerumine (elektronide ühinemine positiivsete ioonidega) ning elektronide ergastamine ja relakseerumine (naasmine stabiilsele tasemele).
Valdava osa lahenduslampide talitlus põhineb kaarlahendusel madala sulamistemperatuuriga metalli (elavhõbeda või naatriumi) aurus. Kaarlahenduse keskkonnaks võib olla ka väärisgaas ksenoon selle madala ionisatsioonienergia pärast.
Huumlahendusega reklaam- ja signaallampides kasutatakse värvilise valguse saamiseks erinevaid gaase ja nende segu metalliaurudega.

Lahenduslampide liigid

Kolvis valitseva töörõhu järgi liigitatakse kaarlahenduslambid madalrõhulisteks (alla 100 kPa), kõrgrõhulisteks (0,01–1 MPa) ja ülikõrgrõhulisteks (1–10 MPa).
Kõige rohkem kasutatakse madalrõhulisi elavhõbelampe. Et aga nendes tekib kaarlahendusel peamiselt valgustuseks sobimatu ultraviolettkiirgus, muundatakse see kolvi sisepinda katva luminofoorikihi abil päevavalgusele lähedase spektriga valguseks. Niisugused luminofoorlambid andsid 2010. a paiku ligi 90% maailma valgusallikate valgusvoost.
Naatriumtäitega lampides ultraviolettkiirgust ei teki, kuid valgus on madalrõhu-naatriumlamidel monokromaatiline (kollakas), kõrgrõhu-naatriumlampidel veidi laiema spektriga (oranžikaskollane).
Kaarlahendus annab vahetult päevavalgusele lähedase spektriga valgust kõrgrõhulampides, mille täitegaas sisaldab metalli (naatriumi, indiumi, talliumi) ja halogeeni aatomitest koosnevaid ühendeid – halogeniide. Sellistes metallhalogeniidlampides on välditud metalli sadestumine kolvile samal põhimõttel kui halogeen-hõõglampides.
Päikesevalgusele päris sarnase spektriga valgust annavad kõrg- ja ülikõrgrõhulised ksenoonlambid.
Valgusviljakus on ksenoonlampidel kuni 50 lm/W, luminofoorlampidel 50–75 lm/W, halogeniidlampidel 90–100 lm/W, kõrgrõhu-naatriumlampidel kuni 150 lm/W ja madalrõhu-naatriumlampidel kuni 200 lm/W.
Kaarlahenduse süütamiseks ja stabiilse talitluse tagamiseks vajab lahenduslamp liiteseadist (elektromagnetilist või elektroonilist ballasti).
Jalametsa

Vana Jalametsa

20. sajandi alguse kaartidel on kaks eraldi küla: Uue-Jalametsa (Jalametsa mõisa ümbruses) ja Vana-Jalametsa (Jalametsa mõisast kirdes, kus paiknesid kaardi järgi Mihkli, Mugeri, Saare ja Tagametsa talud).
Zapatistide Rahvuslik Vabastusarmee

Zapatistide Rahvuslik Vabastusarmee (Ejército Zapatista de Liberación Nacional, EZLN), tuntud ka nime all zapatistid, on Mehhiko poliitiline rühmitus, mis oma algusajal oli militaarse iseloomuga. Poliitilised suunad, mida rühmitus järgib, on zapatism, marksism ja libertaarsotsialism. Sõjalise struktuuri järgi on tegemist geriljarühmitusega. Nende eesmärk on Subcomandante Marcose sõnade kohaselt: "Võimu haaramine? Ei, vaid midagi keerulisemat: uus maailm." Deklaratsioon Lacandoni selvast ütleb järgmist: "/.../ võitlus õiguse eest tööle, maale, eluasemele, toidule, tervisele, haridusele, sõltumatusele, vabadusele, demokraatiale, õiglusele ja rahule /.../ saavutada nende rahva põhinõudmiste täideminemine vaba ja demokraatliku riigivalitsuse moodustamise kaudu."
EZLN tõusis maailma tähelepanu alla 1. jaanuaril 1994, mil nad alustasid Mehhiko kõige lõunapoolsemas Chiapase osariigis relvastatud ülestõusu Mehhiko riigivõimu vastu. Rühmitus püüdis enda kontrolli alla võtta seitset kohalikku omavalitsuskeskust samal päeval, mil hakkas kehtima NAFTA vabakaubanduslepe Mehhiko, USA ja Kanada vahel. Sellega protestiti Mehhiko valitsuse ja presidendi Carlos Salinas de Gortari riigi moderniseerimispoliitika vastu. EZLNi eesmärgiks oli valitud presidendi kukutamine ja osalusdemokraatliku valitsussüsteemi rajamine. Pärast seda, kui Mehhiko sõjavägi oli ülestõusu maha surunud, jätkas rühmitus tegevust peamiselt poliitilises vormis, mida iseloomustas radikaalne vasakpoolsus. Rühmituse juhtorganiks on Põliselanike Salajase Revolutsioonikomitee Üldjuhtkond (Comité Clandestino Revolucionario Indígena - Comandancia General, CCRI-CG).
Ülestõusu juhtis CCRI-CG, millele allus Vabastusarmee ülemjuhatus. Vabastusarmee eesotsas oli karismaatiline El Sup, Subcomandante Marcos, kes Vabastusarmee juhatajana on ühtlasi ka CCRI kõneisik, kuna ta on ülestõusnute seas erandlikult mitte põliselanik vaid n-ö valge mehhiklane. El Sup valdab vabalt inglise, itaalia ja prantsuse keelt, kirjutab poliitilisi tekste, raamatuid lastele ja täiskasvanutele.
Mūri mõis

Mūri mõis (saksa keeles Muremoise, läti keeles Mūrmuiža) oli rüütlimõis Liivimaal Volmari kreisis Volmari
 kihelkonnas. Mõisakompleks jääb tänapäeval Beverīna piirkonda Kauguri valda Mūrmuiža külla. Peahoones tegutseb tänapäeval kohalik postkontor.

Mõisa suurus

Bienenstammi andmetel oli mõisa suurus 1816. aastal 8 ja 1/2 adramaad, sellele allus 187 mees- ning 229 naishinge.

Karjamõisad

Mõisale kuulus aastal 1816 kaks karjamõisa: Swarge ja Skangaļi, mis hiljem iseseisvus (Skangal).
Poistekoor Revalia

Poistekoor Revalia on Eesti poistekoor. Koor asutati 1954 ja on vanim vaheaegadeta tegutsev poistekoor Eestis.
Koori dirigeerib Tanel Nurk. Varem on koori dirigeerinud teiste seas Kuno Areng, Uno Järvela, Peeter Perens, Hirvo Surva.
Eduard Vilde nimeline kirjandusauhind

Eduard Vilde nimeline kirjandusauhind on eesti kirjandusauhind.
Auhinna algatas Rakvere rajooni Eduard Vilde nimeline kolhoos 1965. aastal kolhoosi kirjanduspreemiana Eduard Vilde 100. sünniaastapäeva tähistamiseks. Väidetavalt oli see NSV Liidu esimene kolhoosipreemia. 
Peale kolhoosi likvideerimist jätkas auhinna väljaandmist aastatel 1993-1998 Vinni Valla Kultuurikapital. 1999. aastast annab auhinda välja Vinni Vallavalitsus.
Auhind määratakse möödunud aastal ilmunud parimale Eduard Vilde traditsioone järgivale kirjandusteosele.
Rabastumine

Rabastumine (inglise bog formation) on happelise toitevaese vee mõjul toimuv soostumine.
Rabastumine võib toimuda nii vaestel liivmuldadel kui ka vaesunud siirdesoodes. Rabastumise tagajärjel turbakihid isoleeruvad mineraalpinnasest ja toiterikkast veest ning kattuvad tiheda turbasamblakihiga. Esineda võivad ka kidurad männid ja mitmed teised sootaimed.
Urs Widmer

Urs Widmer (21. mai 1938 Basel – 2. aprill 2014 Zürich) oli Šveitsi kirjanik ja tõlkija.
Urs Widmer sündis Šveitsi tõlkija, kirjanduskriitiku ja gümnaasiumiõpetaja Walter Widmeri pojana. Sage külaline nende kodus oli saksa kirjanik Heinrich Böll. Urs Widmer saksa keele õpetaja Baseli reaalgümnaasiumis oli kirjanik Rudolf Graber. Urs õppis Baseli, Montpellier' ja Pariisi ülikoolides germanistikat, romanistikat ja ajalugu. 1966. aastal kaitses ta Baseli Ülikoolis doktorikraadi tööga saksa sõjajärgsest proosast.
Barbara kabel

Barbara kabel asus umbkaudu nüüdse Roosikrantsi tänava ja Kaarli puiestee nurgal. Kabelit on mainitud arvatavasti juba 1341. aastal, kindlasti aga 1378. aastal. 15. sajandil nimetati seda ka kirikuks, mis tähendas, et sel võis olla oma kogudus ja preester.
Kabelit ümbritses Barbara kalmistu. Praegu on endise kalmistu ja kabeli ala valdavalt hoonestatud.
Meugliano järv

Looduskaitse

Okaspuumetsadest ümbritsetud Meugliano järv, koos Alice järvega, on ühenduse tähtsusega alana kaitse all alates 2009. aastast.
Samuli Mansikka

Samuli Mansikka (28. juuli 1978 – 24. märts 2015) oli soome alpinist.
Ta oli Soome väljapaistvamaid mägironijaid, kes jõudis aastatel 2006–2015 tõusta 10  kaheksatuhandelise tippu, paljudel kordadel neist lisahapnikku kasutamata. 
Ta hukkus 2015. aastal laskumisel Annapurna (8091 m) tipust. Tema surnukeha leiti kõrgusel 6700 m.
Elektroni tänav

Elektroni tänav on tänav Tallinnas Kristiine linnaosas Järve asumis.
Elektroni tänav sai nime 14. märtsil 1980. Tänav on saanud nime 14. märtsil 1980.
Nathan Burns

Koondisekarjäär

Ta kuulus Austraalia noortekoondisse 2005. aasta noorte maailmameistrivõistlustel.
Debüüdi Austraalia rahvuskoondises tegi Burns 30. juunil 2007 sõprusmängus Singapuri vastu.
Esimese värava lõi ta rahvuskoondises 3. septembril 2015 MM-i valikmängus Bangladeshi vastu.
2015. aastal tuli ta Austraalia koondisega Aasia meistriks.
Badeni vabariik

Revolutsioon Badenis

Revolutsiooniohuga Saksa keisririigis Esimese maailmasõja lõpupäevadel võttis Badeni suurhertsogkonna valitsus 2. novembril 1918 vastu valimisreformi viimase katsena säilitada seal monarhia. 8. novembril loodi tööliste ja soldatite nõukogud Lahris ja Offenburgis. Järgmisel päeval loodi sellised nõukogud Mannheimis ja Karlsruhes ning kogu Badeni valitsus astus tagasi.
10. novembril moodustati Karlsruhes ajutine valitsus ja erinevate revolutsiooniliste nõukogude assamblee kogunes järgmisel päeval. 13. novembril loobus suurhertsog Friedrich II kõigist valitsusametitest ja loobus lõpuks 22. novembril troonist, peaaegu nädal enne keiser Wilhelm II troonist loobumist.
Ajutine valitsus kuulutas 14. novembril 1918 välja Badeni Vaba Rahvavabariigi (freie Volksrepublik Baden) ja kuulutas 5. jaanuari 1919 uute valimiste päevaks.

Vabariik

Rahvusassamblee loodi 12. jaanuaril 1919, kus kristlik-demokraatlik Keskpartei kujunes tugevaimaks parteiks, möödudes vasaktsentristlikust SPD-st. Koos said need kaks parteid 91,5% kõigist häältest. 1. aprillil moodustas Badeni parlament (Landtag) valitsuse Weimari koalitsiooni liikmetest. Aastani 1933 valitses Badenit peamiselt Keskpartei.
21. märtsil 1919 võttis Landtag ühehäälselt vastu uue põhiseaduse. Rahvahääletus kiitis põhiseaduse heaks 13. aprillil. See rahvahääletus oli esimene Saksa ajaloos ja Badeni põhiseadus oli ainus, mis pandi Saksamaal Weimar vabariigi ajal rahvahääletusele.

Natside võim

Baden, nagu ka kõik teised Saksa riigid, oli aastal 1933 Gleichschaltungi protsessi osaline, mis kaotas tõhusalt kõik osariigid - tegelikult, mitte seaduse silmes. Badeni valitud president asendati natside nimetatud Walter Köhleriga, kuigi haldusvõimu piirkonnas omas tegelikult Robert Heinrich Wagner, Badeni Gauleiter ja Alsace-Lorraine'i Reichsstatthalter. Aastatel 1940 kuni 1944 oli Badeni gau ümber nimetatud "Baden-Elsassiks" ja ulatus lääne poole, kaasates enamuse Alsace'ist.

Pärast sõda

Liitlaste okupatsiooniga sõjajärgsel Saksamaal jagunes Baden Ameerika ja Prantsuse okupatsioonitsoonide vahel. Jaotus tehti nii, et Karlsruhet ja Münchenit ühendav autobahn (tänapäeval A8) oli täielikult Ameerika tsoonis. See põhjapoolne ameeriklaste hallatud ala sai 19. septembril 1945 Württemberg-Badeni osaks, samas lõunaosa (tuntud kui Lõuna-Baden või lihtsalt "Baden") läks Prantsuse haldusalasse. 
Need kaks Badeni osa taasühendati ja liideti endise Württembergi osariigiga 23. aprillil 1952, moodustati uus Baden-Württembergi liidumaa.

Haldus

Baden oli jagatud neljaks haldusüksuseks (Landeskommissärbezirk, sarnane tänapäevase Regierungsbezirkiga) Karlsruhe, Mannheimi, Freiburgi ja Konstanzi baasil. Need üksused jagunesid edasi kokku 53 Amtsbezirkiks (aastast 1924 oli neid 40). Need omakorda jagati kokku 1536 omavalitsuseks.
Raivo Raid

Elulugu

Raivo Raid on Hubert Raidi poeg.
Lõpetas 1975 Tartu 5. Keskkooli ja 1980 TÜ; bioloogiakandidaat (1989, TÜ), väitekiri "Реорганизация клеток RS12 во время начального этапа дифференцировки под влиянием фактора роста нервов". Täiendas end 1995 New Jersey Meditsiini ja Stomatoloogia Ülikoolis ja 1996 Göttingeni Ülikoolis.
1980–81 TÜ eksperimentaalfüüsika kateedris, 1981–88 geneetika ja tsütoloogia kateedri insener ja vaneminsener, 1988–90 elutegevuse normaalse regulatsiooni labori teadur ja vanemteadur, 1991–93 Tartu Ülikooli molekulaar- ja rakubioloogia instituudi vanemteadur ja vanemõpetaja. Alates 1993. aastast dotsent arengubioloogia õppetoolis.

Teadustöö

Uurimisvaldkond: arengubioloogia, elektronmikroskoopia, histoloogia, loomade embrüo- ja histogenees, rakkude diferentseerimine in vivo ja in vitro, rakkude ultrastruktuurid.
Carl Gustaf Skytte

Vabahärra Carl Gustaf Skytte (1647 – 11. jaanuar 1717 Malmö, Skåne) oli Hässleholmi lähedalt Sinclairsholmist pärit Rootsi sõjaväelane. 
Carl Gustaf Skytte vanemad olid 1648. aastal aadlitiitli (nr. 429) saanud Hovmantorpi (Homanetorp) mõisnik, Kronobergi lääni rügemendi ooberst Bertil Nilsson Skytte (surnud 1667) ja Vårby mõisast (Warby) pärit Magdalena Oliveblad, kes oli ooberst Hans Månsson Olivebladi (surnud 1650) tütar. 
Ta alustas sõjaväeteenistust Kronobergi rügemendis, kus sai 1668. aastal lipniku, 1671. aastal leitnandi ja 10. augustil 1676 ooberstleitnandi auastme. 1677. aastal oli ta tragunirügemendi ooberst ja seejärel Kristianstadi ja Landskrona komandant. 1697 sai ta 2. pataljoni ülemaks ja Tartu komandandiks. Põhjasõja ajal juhtis Tartu linna kaitset 1704. aasta piiramise ajal, ülendati 12. juunil 1706 kindralmajoriks, ning oli 29. märtsist 1709 Riia asekuberner.
Seejärel oli ta Skåne asekuberner (1709, 14. märts 1711–1716), ülendati 30. augustil 1710 jalaväe kindralleitnandiks, sai 12. veebruaril 1715 vabahärraks, määrati Skåne kuberneriks (1716–1717) ja ülendati 29. detsembril 1716 jalaväekindraliks.

Perekond

Ta oli abielus Anna Catharine (t.a. Anna Maria) Ulfeldtiga (1646–1678), kes oli Saaremaa kuberneriks olnud Taani-Rootsi ohvitseri ja poliitiku Ebbe Ulfeldti (1616–1682) ja Schleswig-Holsteini krahvinna Hedevigi (1626–1678; da) tütar, Taani kuningas Christian IV ja Kirsten Munki tütretütar.
Talle Skånes kuulunud Odersberga ja Råbelövi valdused päris testamendiga tema sugulane Carl Henrik Skytte af Sätra (1695–1752), kes oli 1702. aastal Kuramaal Bauska komandandiks olnud Sinclairsholmi mõisniku Nils Skytte af Sätra (1656–1720) poeg.
St. Josephi maakond (Michigan)

St. Josephi maakond (St. Joseph County) on maakond USA-s Michigani osariigis. Geograafilised koordinaadid on 41°92' N, 85°53' W.
Maakonna halduskeskus on Centreville.
Maakonna pindala on 1350 km², millest 45 km² moodustab veepindala.
Elanike arv oli 2010. aasta rahvaloenduse järgi 61 295. Aastal 2000 oli elanike arv 62 422.

Ajalugu

St. Josephi maakond moodustati 1829. aastal.
Mary Vénard

Õde Mary Vénard (Georgine Alde Le Beau; sündinud 22. veebruaril 1923 Kansases USAs) on Eesti haridustegelane.
Tema keelekümblusmeetod inglise keeles on rakendatud Vanalinna Hariduskolleegiumis, Tartu Katoliku Hariduskeskuses ja Tallinna Toomkoolis. Õde Mary Vénard liitus 1944. aastal Pühima Vere Õdede Orduga ja läks kloostrisse. 1949. aastal sõitis koos orduõdedega Soome, kus asus tööle inglise kooli, kus töötas õpetaja ja kooli juhatajana. 1995. aastal tuli õde Mary Eestisse ja hakkas Vanalinna Hariduskolleegiumis koostama õppekavasid, koolitama õpetajaid ja õpetama lapsi. Alates 2001. aastast õpetas ta inglise keelt pikka aega Tartu Katoliku Hariduskeskuses. On pühendunud heategevusele. Tema kogutud abisaadetisi on saanud pimedate raamatukogud, pimekurtide tugiliit, Haapsalu sanatoorne internaatkool ning paljud laste-, turva-, vanade- ja hooldekodud.
Aleksandra Gorjatškina

Aleksandra Jurjevna Gorjatškina (vene keeles Александра Юрьевна Горячкина; sündinud 28. septembril 1998 Orskis) on vene maletaja, rahvusvaheline suurmeister (2018).
Gorjatškina on kahekordne Venemaa naiste malemeister (2015, 2017). 2017. aastal võitis ta Riias hõbemedali Euroopa naiste meistrivõistlustel. 
Ta mängis kolmel naiste maailmameistrivõistluste nokautsüsteemis läbiviidud turniiril (2015, 2017, 2018); pääses neil 32 parema hulka. 2019. aastal FIDE muutis MM-korraldust. Mais 2019 võitis Gorjatškina Kaasanis toimunud MM-i pretendentide turniiri ja sai õiguse tiitlimatšile valitseva maailmameistri Ju Wenjuniga.  
Gorjatškina sai FIDE-lt 2011. aastal naiste rahvusvahelise meistri,  2012. aastal naiste suurmeistri ja 2018. aastal rahvusvahelise suurmeistri nimetuse.